元會觀禮呈僕射相國呂公
作者：宋庠
朝代：宋

paragraphs: 乾歷端辰啟，王庭慶禮昭。
虞篇五端輯，漢句九賓朝。
物象開蒼陸，聲明薄絳霄。
寒依朱燎盡，春入綵旗遥。
舞翟凌干密，蟠螭壓陛驕。
晨光生劍珮，和氣引咸韶。
寶極瞻垂衮，星階集珥貂。
班時先正夏，拜祝故尊堯。
山獻稱觴壽，雷傳浹宇謠。
燕需雲布象，恩瀝斗回杓。
任土虔方騁，居鄉列瑞條。
須知容典盛，畫一頼曹蕭。